ddrg/super_eurlex huggingface dataset:
KIRJALLINEN KYSYMYS P-0272/01

esittäjä(t): Christian von Boetticher (PPE-DE) komissiolle

(2. helmikuuta 2001)

Aihe: Sähköisten postimerkkien yhdenmukaisuus EU:n tietosuojadirektiivien kanssa

Saksan, Alankomaiden ja Italian postiyhtiöt suunnittelevat sähköisen postimerkin käyttöönottoa. Sähköinen postimerkki voidaan ladata suoraan Internetistä ja tulostaa kirjekuorelle. Tämän yhteydessä on kuitenkin annettava käyttäjätietoja, kuten lähettäjä, vastaanottaja, postimaksun hinta, valmistuspäivämäärä jne. Näiden tietojen avulla voidaan saada selville myös muita tietoja (esimerkiksi tiettyihin osoitteisiin lähetetyn postin määrä sekä tätä kautta henkilökohtaisia tietoja, kuten ammattiyhdistystoiminnan harjoittaminen ja kotilääkärin yhteystiedot).

Onko komissio sitä mieltä, että postiyhtiöiden suunnitelmat sähköisen postimerkin käyttöön ottamiseksi ovat yhdenmukaisia niiden EU:n direktiivien kanssa, jotka koskevat luonnollisten henkilöiden suojelemista henkilökohtaisten tietojen käsittelyn yhteydessä erityisesti, kun otetaan huomioon väärinkäytön ehkäiseminen ja se, että näiden tietojen antaminen ei ole postilähetysten toimittamisen välttämätön edellytys? Katsooko komissio, että tällä lailla tietoon saatujen osoitteiden väärinkäyttö ei ole mahdollista? Onko komissio sitä mieltä, että postiyhtiöiden kehittämien järjestelmien sijaan pitäisi edistää sellaisen järjestelmän käyttöönottoa, joka ei vaadi edellä mainitun kaltaisten tietojen antamista?

Frederik Bolkesteinin komission puolesta antama vastaus

(2. maaliskuuta 2001)

Komissiolla ei ole tarkempia tietoja siitä, miten arvoisan parlamentin jäsenen mainitsemien Saksan, Alankomaiden ja Italian postit aikovat käsitellä henkilötietoja. Yleisesti todettakoon, että yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annetun Euroopan parlamentin ja neuvoston direktiivin 95/46/EY(1) 6 artiklassa säädetään, että henkilötiedot kerätään tiettyä nimenomaista ja laillista tarkoitusta varten ja ettei niitä myöhemmin saa käsitellä näiden tarkoitusten kanssa yhteensopimattomalla tavalla. Tämän lisäksi suhteellisuusperiaatteen soveltaminen edellyttää, että jos sama tulos on saavutettavissa vaihtoehtoisin keinoin, on valittava se

vaihtoehto, jonka avulla kyseinen päämäärä voidaan saavuttaa käyttämällä vähin mahdollinen määrä tietoja. Direktiivin 95/46/EY 6 artiklassa säädetään nimenomaisesti, että tietojen on oltava asianmukaisia ja olennaisia ja että ne eivät saa olla liian laajoja siihen tarkoitukseen, mihin ne on kerätty.

(1) EYVL L 281, 23.11.1995.
KIRJALLINEN KYSYMYS E-0201/01 esittäjä(t): Alexandros Alavanos (GUE/NGL) komissiolle. Huoltoasemien polttoainevarastot Kreikassa.



Virallinen lehti nro 187 E , 03/07/2001 s. 0201 - 0201



KIRJALLINEN KYSYMYS E-0201/01 esittäjä(t): Alexandros Alavanos (GUE/NGL) komissiolle (2. helmikuuta 2001) Aihe: Huoltoasemien polttoainevarastot Kreikassa Kehitysministeriön suorittamien tarkastusten tuloksista ilmenee, että seitsemässä kymmenestä nestemäisiä polttoaineita myyvien huoltoasemien varastosta Kreikassa ei noudateta turvallisuussääntöjä. Lisäksi Kreikassa ja myös muissa jäsenvaltioissa useimmat nestemäisiä polttoaineita myyvät huoltoasemat toimivat asutuilla alueilla ja usein kerrostalojen pohjakerroksissa kaikkine tästä koituvine asukkaiden turvallisuuteen ja terveyteen kohdistuvine seurauksineen. Onko edellä mainituille toiminnoille säädetty turvallisuusnormeja? Mitä säännöksiä muissa jäsenvaltioissa on voimassa? Margot Wallströmin komission puolesta antama vastaus (17. huhtikuuta 2001) Komissiolla ei ole toimivaltaa käsitellä kysyttyä asiaa, joka kuuluu yksinomaan asianomaisille kansallisille viranomaisille.
KIRJALLINEN KYSYMYS E-0364/01 esittäjä(t): Glyn Ford (PSE) komissiolle. Xerox-yhtiön toimintojen uudelleenjärjestelyt ‐ yhtiövero.



Virallinen lehti nro 235 E , 21/08/2001 s. 0187 - 0188



KIRJALLINEN KYSYMYS E-0364/01 esittäjä(t): Glyn Ford (PSE) komissiolle (14. helmikuuta 2001) Aihe: Xerox-yhtiön toimintojen uudelleenjärjestelyt yhtiövero Xerox-yhtiö järjestelee uudelleen toimintojaan Euroopan tuotantoyksiköissään Venrayssa Alankomaissa, Mitcheldeanissa Yhdistyneessä kuningaskunnassa ja Dundalkissa Irlannissa. Nämä uudelleenjärjestelyt ovat kuitenkin vaarassa vinoutua, koska yritysvero on erittäin alhainen Irlannissa, mikä ilmeisesti estää tavaroiden, palvelujen ja ihmisten vapaata liikkuvuutta. Aikooko komissio puuttua asiaan? Frederik Bolkesteinin komission puolesta antaman vastaus (30. maaliskuuta 2001) Olisi epäasiallista kommentoida yksittäisen yrityksen tilannetta, ja sen vuoksi tämä vastaus keskittyy tilanteeseen ainoastaan yleisesti. Tosiasiallinen yhtiöverokanta riippuu yleensä sovellettavasta verokannasta joko yleisestä verokannasta tai alennetusta verokannasta kuten tiettyjen edellytysten mukaisten Irlannin tuotantotoimien tapauksessa, ja veron perusteesta. Heinäkuussa 1998 Irlannin hallitus ilmoitti, että yleistä yritysverokantaa lasketaan progressiivisesti 28 prosentista (1999) 24 prosenttiin (2000), 20 prosenttiin (2001), 16 prosenttiin (2002) ja 12,5 prosenttiin (2003). Koska tällä alalla ei ole johdettua oikeutta, yleisen lakisääteisen yhtiöverokannan määrittäminen on kunkin jäsenvaltion oma asia. Vaikka jäsenvaltioiden on tässä noudatettava yhteisön lainsäädäntöä ja erityisesti kysymyksessä mainittuja EY:n perustamissopimuksen perusoikeuksia koskevia määräyksiä, komissio ei katso, että Irlannin alhainen yleinen lakisääteinen yhtiöverokanta olisi näiden määräysten vastainen. Komissio on kuitenkin puuttunut erääseen Irlannin yhtiöverotuksen alakohtaisesti eriytettyyn sovellukseen, jonka katsottiin rikkovan EY:n perustamissopimuksen määräyksiä. Vuonna 1998 komissio kehotti Irlannin hallitusta valtiontukien valvontaa koskevien määräysten nojalla lopettamaan tuotantoteollisuutta suosivan perusteettoman yhtiöverokannan alakohtaisen eriytyksen. Irlannin hallitus hyväksyi komission ehdotuksen sopivana toimenpiteenä ja tämä verotuksellinen toimenpide poistetaan vähitellen. Lisäksi joulukuussa 1997 neuvosto antoi päätöslauselman yritysverotukseen sovellettavista menettelysäännöistä(1), joka johti yritysverotukseen sovellettavia menettelysääntöjä käsittelevän työryhmän perustamiseen. Ecofin-neuvostolle marraskuussa toimitetussa loppuraportissa 10 prosentin tuotantoveroa pidettiin vahingollisena verotuksellisena toimenpiteenä, ja se on peruutettava Ecofin-neuvoston marraskuussa 2000 pidetyn kokouksen päätelmien mukaisesti. (1) EYVL C 2, 6.1.1998.
KIRJALLINEN KYSYMYS E-0299/01 esittäjä(t): Hanja Maij-Weggen (PPE-DE) komissiolle. Lapsityövoima.



Virallinen lehti nro 187 E , 03/07/2001 s. 0213 - 0213



KIRJALLINEN KYSYMYS E-0299/01 esittäjä(t): Hanja Maij-Weggen (PPE-DE) komissiolle (9. helmikuuta 2001) Aihe: Lapsityövoima Komissio ei ole vastannut kysymykseeni E-3639/00(1) riittävän täsmällisesti. Voisiko se vielä ilmoittaa, mitkä EU:n jäsenvaltiot ja AKT-maat eivät ole toistaiseksi ratifioineet ILO:n yleissopimusta n:o 182, joka koskee lapsityön pahimpien muotojen kieltämistä ja välittömiä toimia niiden poistamiseksi? (1) EYVL C 151 E, 22.5.2001. Anna Diamantopouloun komission puolesta antama vastaus (29. maaliskuuta 2001) Komissio antoi 15. syyskuuta 2000 suosituksen(1) lapsityön pahimpien muotojen kieltämisestä tehdyn Kansainvälisen työjärjestön (ILO) yleissopimuksen n:o 182 ratifioimisesta. Seuraavat jäsenvaltiot eivät olleet ratifioineet kyseistä yleissopimusta 8. helmikuuta 2001 mennessä: Alankomaat, Belgia, Espanja, Itävalta, Kreikka, Luxemburg, Ranska, Ruotsi ja Saksa. Mitä tulee arvoisan parlamentin jäsenen kysymykseen siitä, mitkä Afrikan, Karibian ja Tyynenmeren valtiot (AKT-maat) eivät ole ratifioineet ILOn yleissopimusta n:o 182, arvoisalle parlamentin jäsenelle ja parlamentin sihteeristöön lähetetään luettelo kyseisen yleissopimuksen ratifioineista maista (AKT-maat mukaan luettuina) (tilanne 8. helmikuuta 2001) sellaisena kuin luettelo löytyy ILOn julkisesta ILOLEX-tietojärjestelmästä. (1) EYVL L 243, 28.9.2000.
KIRJALLINEN KYSYMYS E-0125/01 esittäjä(t): Lord Inglewood (PPE-DE) neuvostolle. Jälleenmyyntikorvaus.



Virallinen lehti nro 235 E , 21/08/2001 s. 0126 - 0126



KIRJALLINEN KYSYMYS E-0125/01 esittäjä(t): Lord Inglewood (PPE-DE) neuvostolle (1. helmikuuta 2001) Aihe: Jälleenmyyntikorvaus Onko ehdotus jälleenmyyntikorvausta koskevaksi direktiiviksi yhdenmukainen muutetun EY:n perustamissopimuksen 295 artiklan kanssa? Yhteinen vastaus kirjallisiin kysymyksiin E-0125/01 ja E-0255/01 (14. toukokuuta 2001) 1. Neuvosto katsoo, että EY:n perustamissopimuksen 295 artikla, jonka mukaan Sopimuksella ei puututa jäsenvaltioiden omistusoikeusjärjestelmiin, on poikkeussäännös aidon suvereniteettia koskevan varauksen muodossa. Kuten kaikkia yhteisön oikeutta koskevia poikkeuksia, 295 artiklaa tulkitaan tiukasti. Näin ollen yhteisöjen tuomioistuin on katsonut, että 295 artiklan ansiosta yhteisö voi antaa sääntöjä omistusoikeuden luovutuksesta tai käytöstä, mukaan lukien kansallisten teollis- ja tekijänoikeuksien käyttö. Erityisesti yhteisöjen tuomioistuin on katsonut, että yhteisön kilpailusäännöt, joiden perusteella kansallisen tavaramerkkilainsäädännön mukaisia oikeuksia ei saa käyttää väärin yritysten välisiä järjestelyjä koskevan yhteisön lainsäädännön tehokkuuden vahingoittamiseksi, ovat 295 artiklan mukaisia(1). Samoin neuvosto katsoo, että ehdotus direktiiviksi alkuperäisen taideteoksen tekijän hyväksi tulevasta jälleenmyyntikorvauksesta on EY:n perustamissopimuksen 295 artiklan mukainen, koska sen tarkoituksena on kansallisten säännösten lähentäminen muun muassa kilpailun vääristymien poistamiseksi sisämarkkinoilla ja taiteilijan jälleenmyyntikorvauksen käyttäminen ilman kansallisuuden perusteella tapahtuvaa syrjintää. 2. Eurooppalaisen keskusrekisterin perustamisen osalta neuvosto huomauttaa, että komissio ei ole sisällyttänyt direktiiviehdotukseensa alkuperäisen taideteoksen tekijän hyväksi tulevasta jälleenmyyntikorvauksesta mitään ehdotusta arvoisan parlamentin jäsenen mainitsemasta rekisteristä eikä Euroopan parlamentti ole ehdottanut asiaa koskevaa tarkistusta ensimmäisessä eikä toisessa käsittelyssä. Neuvosto haluaisi lopuksi muistuttaa arvoisaa parlamentin jäsentä siitä, että yhteisön direktiivissä ei ole tarkoitus säätää direktiivin säännösten yksityiskohtaisesta täytäntöönpanosta. (1) Tuomio 13.7.1966, Consten and Grundig v. komissio, yhdistetyt asiat 56 ja 58/64, Kok. s. 299.
KIRJALLINEN KYSYMYS E-0085/01 esittäjä(t): Camilo Nogueira Román (Verts/ALE) neuvostolle. Nuorten afrikkalaisten maahanmuuttajien (miesten ja naisten) olosuhteista johtuvat kuolemantapaukset Etelä-Espanjan rannikolla.



Virallinen lehti nro 187 E , 03/07/2001 s. 0176 - 0177



KIRJALLINEN KYSYMYS E-0085/01 esittäjä(t): Camilo Nogueira Román (Verts/ALE) neuvostolle (1. helmikuuta 2001) Aihe: Nuorten afrikkalaisten maahanmuuttajien (miesten ja naisten) olosuhteista johtuvat kuolemantapaukset Etelä-Espanjan rannikolla Nuoria afrikkalaisia, jotka yrittävät päästä Euroopan unionin alueelle, tarkemmin sanottuna Espanjaan, ja hakevat työtä ja hyvinvointia, jota ei ole heidän kotimaissaan, joita hallitsevat Euroopan valtioiden suojelemat korruptoituneet johtajat, vangitaan edelleen sadoittain viikossa. Monet maahan pyrkivistä kuolevat viheliäisissä olosuhteissa, joihin he joutuvat Gibraltarin salmen ylityksessä Espanjan viranomaisten maahanmuuttoon kielteisen suhtautumisen vuoksi. Tämä asenne käy selvästi ilmi äskettäin hyväksytystä ulkomaalaislaista, jossa on muukalaisvihaan viittaavia piirteitä. Vain muutamia vuosia sitten monet meistä pitivät pöyristyttävinä Yhdysvaltojen viranomaisten käyttäytymistä ja syytimme heitä niiden latinalais-amerikkalaisten märkäpaitojen kuolemasta, jotka yrittivät ylittää Rio Granden. Tänään saamme todistaa kauhistuneina samanlaisista tai oikeastaan vielä pahemmista tapahtumista Euroopan ja Afrikan välisellä Espanjan rannikolla ilman, että Euroopan viranomaiset tekevät mitään tällaisten tapausten estämiseksi. Tänään 5. tammikuuta 2001 on kateissa Marokon ja Andalusian välillä kaksi pientä alusta, jotka ovat vakavassa vaarassa. Toisessa tiedetään olevan 48 ja toisessa 12 ihmistä. Mitä Espanjan hallitusta koskevia poliittisia toimenpiteitä neuvosto aikoo toteuttaa sen välttämiseksi, että Etelä-Espanjassa kuolee päivittäin niin monia nuoria afrikkalaisia, jotka haluavat päästä työhön Eurooppaan? Vastaus (24. huhtikuuta 2001) Neuvosto muistuttaa arvoisalle parlamentin jäsenelle, että se on useasti vastannut ja ottanut kantaa tähän kysymykseen. Neuvosto pyytää kysymyksen esittäjää tutustumaan vastauksiin, jotka neuvosto on antanut Rodi Kratsa-Tsagaropouloun kysymykseen P-1391/00, Camilo Nogueira Románin kysymykseen E-2878/00, André Brien kysymykseen E-1013/00 ja Carlos Bautista Ojedan kysymykseen P-3308/00.
KIRJALLINEN KYSYMYS E-0281/01 esittäjä(t): Reimer Böge (PPE-DE) komissiolle. Direktiivin 96/23/EY täytäntöönpano.



Virallinen lehti nro 235 E , 21/08/2001 s. 0170 - 0170



KIRJALLINEN KYSYMYS E-0281/01 esittäjä(t): Reimer Böge (PPE-DE) komissiolle (9. helmikuuta 2001) Aihe: Direktiivin 96/23/EY täytäntöönpano Direktiivin 96/23/EY(1) mukaan kaikkien maatalousalan yritysten on pidettävä rekisteriä, johon eläintenkasvattaja ja eläinlääkäri merkitsevät, mitä lääkkeitä ja minkä verran jokainen eläin on saanut. Voiko komissio ilmoittaa, missä jäsenvaltioissa direktiivi on pantu täytäntöön ja missä puolestaan ei? Onko komissio ryhtynyt toimiin niissä jäsenvaltioissa, joissa direktiiviä ei ole pantu täytäntöön? (1) EYVL L 125, 23.5.1996, s. 10. David Byrnen komission puolesta antama vastaus (3. huhtikuuta 2001) Direktiivin 96/23/EY 37 artiklan 1 kohdan 1 alakohdan mukaan jäsenvaltioiden oli saatettava voimaan direktiivin noudattamisen edellyttämät lait, asetukset ja hallinnolliset määräykset viimeistään 1 päivänä heinäkuuta 1997. [Elävissä eläimissä ja niistä saatavissa tuotteissa olevien tiettyjen aineiden ja niiden jäämien osalta suoritettavista tarkastustoimenpiteistä ja direktiivien 85/358/ETY ja 86/469/ETY sekä päätösten 89/187/ETY (eläimissä ja tuoreessa lihassa olevien jäämien tarkastusta koskevassa direktiivissä 86/469/ETY säädettyjen yhteisön vertailulaboratorioiden toimivallasta ja toimintaedellytyksistä 6 päivänä maaliskuuta 1989 tehty neuvoston päätös)(1) ja 91/664/ETY(2) (yhteisön vertailulaboratorioiden nimeämisestä tiettyjen aineiden jäämien tutkimista varten 11 päivänä joulukuuta 1991 tehty neuvoston päätös) kumoamisesta 29 päivänä huhtikuuta 1996 annetun neuvoston direktiivi]. Komissio käynnisti 9 päivänä syyskuuta 1997 EY:n perustamissopimuksen 226 artiklan (entisen 169 artiklan) mukaisen rikkomismenettelyn kaikkia niitä jäsenvaltioita vastaan, jotka eivät olleet ilmoittaneet täytäntöönpanotoimenpiteistä säädetyssä määräajassa. Ainoastaan yksi, Ranskaa vastaan aloitettu rikkomismenettely jatkuu edelleen, ja siinä on edetty perusteltuun lausuntoon. (1) EYVL L 66, 10.3.1989. (2) EYVL L 368, 31.12.1991.
KIRJALLINEN KYSYMYS P-0195/01 esittäjä(t): Christian Rovsing (PPE-DE) komissiolle. Tanskan valtion myymä Combus A/S -bussiyhtiö.



Virallinen lehti nro 235 E , 21/08/2001 s. 0153 - 0153



KIRJALLINEN KYSYMYS P-0195/01 esittäjä(t): Christian Rovsing (PPE-DE) komissiolle (29. tammikuuta 2001) Aihe: Tanskan valtion myymä Combus A/S -bussiyhtiö Katsooko komissio, että Tanskan valtio on noudattanut EU:n kilpailusäännöksiä myydessään (kaupasta tiedotettiin virallisesti 15. tammikuuta 2001) Combus A/S -bussiyhtiön brittiläiselle Arrivalle? Katsooko komissio lisäksi, että Tanskan valtio on noudattanut valtiontukea koskevia perustamissopimuksen määräyksiä luvatessaan ostajalle kauppasopimuksen mukaisesti erityisen 140 miljoonan DKK tuen sen lisäksi, että Tanskan valtio myönsi Combus A/S:lle 300 miljoonan tuen vuonna 1999 ilmoittamatta asiasta EU:lle? Loyola de Palacion komission puolesta antama vastaus (6. maaliskuuta 2001) Tanskan hallitus on ilmoittanut komissiolle, että se on päättänyt myydä Combus A/S:n Arriva Danmark A/S:lle ja että myyntisopimus, johon sisältyy Tanskan valtion pääomarahoitus Combus A/S:lle, allekirjoitettiin 15. tammikuuta 2001. Komissio tutkii parhaillaan sekä vuoden 1999 että nyt kaavailtua pääomarahoitusta selvittääkseen, ovatko ne Euroopan yhteisön perustamissopimuksen mukaisia. Tutkimus kattaa myös myyntisopimuksen ehdot. Komissio ei voi arvioida etukäteen, minkälaiseen tulokseen tutkimuksessa päädytään, mutta se tekee parhaansa saadakseen asian käsitellyksi mahdollisimman nopeasti.
KIRJALLINEN KYSYMYS E-0301/01 esittäjä(t): Ilda Figueiredo (GUE/NGL) komissiolle. Rakennuksen purkaminen Viana do Castelossa.



Virallinen lehti nro 174 E , 19/06/2001 s. 0257 - 0258



KIRJALLINEN KYSYMYS E-0301/01 esittäjä(t): Ilda Figueiredo (GUE/NGL) komissiolle (13. helmikuuta 2001) Aihe: Rakennuksen purkaminen Viana do Castelossa Portugalilaisen Viana do Castelon kaupunginhallitus on ilmoittanut, että se aikoo purkaa Polis-ohjelmasta myönnettävien yhteisön määrärahojen tuella rakennuksen, jota kutsutaan nimillä Edificio Jardim ja Prédio Coutinho. Kaupungin keskustassa sijaitseva rakennus rakennettiin noin 27 vuotta sitten, mutta on hyvässä kunnossa. Siinä asuu lähes 90 perhettä, joiden jäsenistä useimmat ovat vanhuksia. Asukkaat ovat jo ryhtyneet erinäisiin hanketta vastustaviin toimiin, joihin kukaan ei ole kiinnittänyt huomiota. He ovat myös asettaneet kyseenalaiseksi, että hyvässä kunnossa olevan rakennuksen purkaminen asetetaan etusijalle, kun on paljon muitakin puutteita. 1. Onko komissiolle toimitettu Viana do Castelosta Polis-ohjelmaa koskevia ehdotuksia tästä tai muista aiheista? 2. Mikäli vastaus on kyllä, mikä oli tai tulee olemaan komission kanta asiaan? Michel Barnier'n komission puolesta antama vastaus (19. maaliskuuta 2001) Komissio kerää parhaillaan tietoja, joita se tarvitsee vastatakseen kysymykseen. Se ilmoittaa tuloksistaan mahdollisimman pian.
KIRJALLINEN KYSYMYS E-0229/01 esittäjä(t): Roberto Bigliardo (TDI) komissiolle. Turkin hakemus Euroopan unionin jäseneksi.



Virallinen lehti nro 187 E , 03/07/2001 s. 0203 - 0203



KIRJALLINEN KYSYMYS E-0229/01 esittäjä(t): Roberto Bigliardo (TDI) komissiolle (5. helmikuuta 2001) Aihe: Turkin hakemus Euroopan unionin jäseneksi Voiko komissio ilmoittaa, aikooko se ryhtyä velvoittaviin toimiin Ranskan kansalliskokouksen tunnustettua yksimielisessä äänestyksessä 18. tammikuuta 2001 Armenian kansanmurhan kiistattomuuden, ja millaisista toimista on kyse? Turkki on järjestänyt erilaisia kaupallisia ja poliittisia kostotoimia Ranskaa vastaan. Kuinka komissio voi hyväksyä ja perustella, että Turkin jäsenyyshakemus on edelleen voimassa? Kannattaa myös muistaa, että Turkki on vielä nykyäänkin ilmeisen vihamielinen armenialaisia kohtaan. Hiljattain Ranskan jalkapallomaajoukkue joutui ottelussaan Turkin maajoukkuetta vastaan jättämään kokoonpanostaan Armeniasta kotoisin olevan pelaajan Djorkaeffin. En usko, että näin ilmeisen vihamielinen asenne voi kuulua Euroopan unionin jäsenyyttä monesta eri syystä tavoittelevan valtion perimmäisiin piirteisiin. Günter Verheugenin komission puolesta antama vastaus (23. maaliskuuta 2001) Komissio seuraa EY:n ja Turkin välisen assosiaatiosopimuksen ja tulliliiton valvojana tarkkaan Turkin suhtautumista Ranskan parlamentin hyväksymään lakiin, jossa tunnustetaan Turkin armeijan vuosina 19151917 toimeenpanema Armenian kansanmurha. Komissio harkitsee, onko Turkin asenteen johdosta syytä ryhtyä joihinkin toimenpiteisiin. Komissio arvio säännöllisesti Turkin jäsenyysvalmisteluja samoin perustein kuin muidenkin ehdokasmaiden valmisteluja. Päätös liittymisneuvottelujen aloittamisesta Turkin kanssa riippuu siitä, täyttääkö maa Kööpenhaminassa vuonna 1993 kokoontuneen Eurooppa-neuvoston asettamat poliittiset jäsenyysehdot.
KIRJALLINEN KYSYMYS P-1199/01 esittäjä(t): Gorka Knörr Borràs (Verts/ALE) komissiolle. Kurdistan.



Virallinen lehti nro 235 E , 21/08/2001 s. 0251 - 0251



KIRJALLINEN KYSYMYS P-1199/01 esittäjä(t): Gorka Knörr Borràs (Verts/ALE) komissiolle (4. huhtikuuta 2001) Aihe: Kurdistan Vastauksessaan kirjalliseen kysymykseeni E-0250/01(1) komissio ei vastaa toiseen esittämistäni kysymyksistä. Mikä on komission kanta itsemääräämisoikeuteen, jos sitä harjoitetaan rauhanomaisesti ja demokraattisesti? Muistutettakoon tässä yhteydessä, että useat ehdokasvaltiot ovat harjoittaneet tätä oikeutta rauhanomaisesti ja demokraattisesti 1900-luvun viimeisenä vuosikymmenenä. (1) EYVL C 187 E, 3.7.2001, s. 207. Günter Verheugenin komission puolesta antama vastaus (16. toukokuuta 2001) Komissio pyytää kunnianarvoisaa jäsentä tutustumaan vastaukseen, jonka komissio antoi hänen esittämäänsä kirjalliseen kysymykseen E-0250/01(1). (1) EYVL C 187 E, 3.7.2001, s. 207.
KIRJALLINEN KYSYMYS E-0250/01 esittäjä(t): Gorka Knörr Borràs (Verts/ALE) komissiolle. Kurdistan ja separatismi.



Virallinen lehti nro 187 E , 03/07/2001 s. 0207 - 0208



KIRJALLINEN KYSYMYS E-0250/01 esittäjä(t): Gorka Knörr Borràs (Verts/ALE) komissiolle (8. helmikuuta 2001) Aihe: Kurdistan ja separatismi Kuten komissio ilmoittaa vastauksessaan kirjalliseen kysymykseeni E-3319/00(1), Turkkia koskevissa määräaikaiskertomuksissa vuosilta 1998 ja 1999 todetaan, että Kurdistanissa rauhanomaiseen ratkaisuun olisi kuuluttava myös kurdien kulttuuri-identiteetin tunnustaminen ja tämän identiteetin ilmenemismuotojen entistä parempi suvaitseminen, mutta separatismia ja terrorismia ei pidä tukea. Terrorismi, kuka tahansa sitä harjoittaakin, on hyökkäys ihmisoikeuksia vastaan ja siksi se on tuomittava. Mutta miksi komissio asettaa tiettyjen (eikä kaikkien?) kurdien kulttuuri-identiteetin ilmenemismuotojen suvaitsemisen ehdoksi, että separatismia ei pidä tukea? Vastustaako komissio itsemääräämisoikeuden toteutumista, jos se tapahtuu rauhanomaisesti ja demokraattisesti? (1) EYVL C 163 E, 6.6.2001, s. 85. Günter Verheugenin komission puolesta antama vastaus (19. maaliskuuta 2001) EU:n tavoitteena on Turkille ehdotetussa liittymiskumppanuudessa esitetyn mukaisesti varmistaa kulttuurin monimuotoisuus ja taata sivistykselliset oikeudet kaikille kansalaisille näiden alkuperästä riippumatta. Kaikki näiden oikeuksien nauttimisen estävät oikeudelliset määräykset pitäisi poistaa, myös koulutuksen alalla. Komission määräaikaiskertomukset, joihin arvoisa parlamentin jäsen viittaa, on laadittu analysoimalla tasapuolisesti ja -painoisesti kaikki Turkin tilannetta koskevat merkitykselliset näkökohdat.
KIRJALLINEN KYSYMYS P-0001/01 esittäjä(t): Adriana Poli Bortone (UEN) komissiolle. Italialaisten sotilaiden palkat Kosovossa.



Virallinen lehti nro 187 E , 03/07/2001 s. 0153 - 0153



KIRJALLINEN KYSYMYS P-0001/01 esittäjä(t): Adriana Poli Bortone (UEN) komissiolle (9. tammikuuta 2001) Aihe: Italialaisten sotilaiden palkat Kosovossa Onko komissio tietoinen siitä, että Kosovossa olevat italialaiset sotilaat eivät ole saaneet palkkaa kolmeen kuukauteen ja että heillä on suuria vaikeuksia olla yhteydessä Italiaan, koska heidän käyttöönsä on annettu hyvin vähän puhelinlinjoja? Christopher Pattenin komission puolesta antama vastaus (12. helmikuuta 2001) Ei. Arvoisan parlamentin jäsenen mainitsemat asiat eivät kuulu komission toimivaltaan; niistä vastaavat kansalliset viranomaiset. Komissio kehottaa arvoisaa parlamentin jäsentä esittämään huolensa suoraan asianomaisille Italian viranomaisille.